Man deur alligator opgevreet(Foto: Chris Rogers, Twitter) ’n 47-jarige man is Dinsdag dood toe ’n alligator hom in ’n meer by ’n skyfgholfbaan in Florida, VSA, aangeval het. Die man het in die meer gegaan op soek na frisbees (oftewel gholfskywe) toe hy deur die alligator gegryp is. CBS News berig die gholfbaan is langs die meer in Taylor Park, Florida, geleë. Daar is ’n waarskuwingsbordjie by die meer opgerig wat mense daarop wys om op die uitkyk te wees vir alligators. Volgens die park is dit nie ongewoon dat mense in die mere duik op soek na verlore frisbees om dit vir ’n paar dollar te verkoop nie. Ken Hostnick van die park het aan Tampa Bay Times gesê dat dié mense die frisbees vir tot $10 (R155) elk verkwansel, na gelang van die gehalte. Die polisie het lede van die publiek gevra om van die meer weg te bly, hangende die ondersoek. Die laaste aanval wat in die meer in Taylor Park aangemeld is, was in Junie 2020. Die alligator het ’n man in die gesig gebyt. Amptenare van die Florida Wildlife Conservation Commission waarsku lede van die publiek om nie die alligators te voer nie omdat dié reptiel mense met kos verbind. Alligators kom algemeen in Florida voor en is eens op ’n tyd as ’n bedreigde spesie beskou. Hulle het sedertdien begin floreer en kom nou omtrent oral in die staat voor. Hulle vreet hoofsaaklik visse, skilpaaie, slange en klein soogdiere. Hulle is egter ook bekend as opportunistiese roofdiere wat omtrent enigiets sal vreet wat oor hul pad kom.